L'Ajuntament de Sagunt presenta la programació per a les Falles 2024
11 de març 2024

![](/media/rqhibmo5/img_9988-c.jpg?width=850&height=566.6666666666666)

L'Ajuntament de Sagunt ha presentat hui en la Via del Pòrtic la programació per a les Falles 2024, així com la campanya d'Igualtat per a estes dates i la iniciativa de la regidoria de Polítiques LGTBIQ+. A l'acte de presentació han assistit l'alcalde de Sagunt, Darío Moreno; la regidora de Festes i Cultura Popular, Patricia Sánchez; el regidor de Polítiques LGTBIQ+, Raúl Palmero; la Fallera Major de la Federació Junta Fallera de Sagunt (FJFS), Núria Bueno; i el president de la FJFS, Ramón Jarque.

Darío Moreno ha anunciat la campanya que desenvoluparà el departament d'Igualtat durant les festes: **«No oblidem que hi ha determinades desigualtats que lamentablement arrosseguem també en el món festiu i per a intentar que eixes situacions no es donen hem creat la campanya 'Sense consentiment no hi ha festa'»**. L'alcalde de Sagunt també ha parlat d'incorporar la diversitat com una part essencial de les Falles mitjançant la distribució de gots amb el lema 'La diversitat és el principi de la nostra convivència': **«Assegurem-nos que ningú patisca cap mena de discriminació per qualsevol motiu dins de les nostres festes. Els casals i els carrers seran espais segurs si treballem en això».**

Finalment, l'alcalde ha anunciat que a partir d'ara el premi al Millor Llibret Ajuntament de Sagunt passarà a dir-se premi Millor Llibret Vicent Vayá Ajuntament de Sagunt: **«De manera que aquesta persona tan il·lustre que ha tingut una petjada absolutament impossible de mesurar en les nostres festes quede per sempre lligada al nostre patrimoni cultural».**

La regidora de Festes i Cultura Popular ha anunciat que enguany serà la primera vegada en la qual la pirotècnia Hermanos Caballer dispararà una mascletà: «**Concretament la del dia 17 de març en la plaça del Sol del Port de Sagunt».** Així mateix, Patricia Sánchez ha demanat **«respecte i paciència»** tant al col·lectiu faller com a la ciutadania perquè la festa i el descans puguen conviure durant estos dies.

El president de la FJFS ha manifestat que el món de les Falles no seria res sense la col·laboració de l'Ajuntament i ha destacat el 50 aniversari de la Falla la Vila i de la Falla Sant Francesc: **«Esperem tindre unes Falles esplèndides en les quals tant els fallers com els veïns convisquen de manera cordial».**

**![](/media/cnvlghr5/triptic-2-1_c.jpg?width=850&height=406.81306306306305)**

**![](/media/i4xaapsz/triptic-2-2_c.jpg?width=850&height=406.81306306306305)**

**Programació d'actes de la setmana fallera**

Els actes de la setmana fallera començaran el dijous 14 de març amb la _Plantà_ oficial de les falles. Després, el dia 15 a les 17.30 hores serà la visita de cortesia a Faura i, a les 19 hores, la visita de cortesia a Gilet. Ja el cap de setmana, el dissabte 16 hi haurà una _mascletà_ a les 14.15 hores en l'avinguda Pianista Mario Monreal de Sagunt a càrrec de la Pirotècnia Zarzoso. A la vesprada, a les 18 hores es desenvoluparà el tradicional lliurament de premis a l'Ajuntament de Sagunt, i la posterior visita de cortesia a les Falles de Sagunt.

El diumenge 17 de març, a les 14.15 hores, hi haurà una altra _mascletà_, en este cas en la plaça del Sol del Port de Sagunt, a càrrec de la pirotècnia Hermanos Caballer. Després, a les 17 hores tindrà lloc la visita de cortesia a les Falles del Port de Sagunt. I, a la nit, a les 00.15 hores, serà la Nit del Foc, un castell de focs artificials a càrrec de la Pirotècnia Torís en el Triangle Umbral.

Per al dilluns 18 de març està programada, com és habitual, l'ofrena de flors de Sagunt a partir de les 18.30 hores. El dimarts 19, a les 11 hores, serà l'ofrena de flors del Port de Sagunt. Finalment, en la nit de Sant Josep a les 20 hores començarà la _cremà_ dels monuments infantils i, a partir de les 22 hores, la _cremà_ dels monuments majors.

Respecte a **l'estacionament en zones amb limitació horària (zona blava)**, el servei queda suspés des de hui fins a les 9 hores del dimecres 20 de març. Així mateix, el 16 de març estarà prohibit l'estacionament en l'avinguda Pianista Mario Monreal de 10 a 15 hores amb motiu de la _mascletà_. I, per eixa mateixa raó, tampoc es podrà estacionar a la plaça del Sol el 17 de març també de 10 a 15 hores.

Així mateix, com s'ha citat, la regidoria d'Igualtat de l'Ajuntament de Sagunt ha presentat este matí la campanya _Sense consentiment no hi ha festa_, una campanya dirigida a les festes de les falles que se celebraran durant el mes de març en el municipi, i que enguany des de l'Àrea d'Igualtat han volgut basar tota esta acció de prevenció en el concepte del consentiment, entés com a acord verbal o no verbal per a participar en un acte sexual. El terme consentiment prové de la paraula consens, la qual significa acord mutu, una forma infal·lible d'assegurar la igualtat en les relacions sexuals, expliquen des de l'Àrea.

La delegació d'Igualtat difondrà el nou cartell amb el nou lema, tal com han fet en anys anteriors en campanyes similars. També es repartiran tríptics informatius sobre el concepte de consentiment, les seues característiques, etcètera, en diferents llocs del municipi, edificis municipals i comerços, entre altres.

![](/media/echpkfmj/cartell-a-3-1-c.jpg?width=850&height=850)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-presenta-la-programacio-per-a-les-falles-2024/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-presenta-la-programacio-per-a-les-falles-2024/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-presenta-la-programacio-per-a-les-falles-2024/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-presenta-la-programacio-per-a-les-falles-2024/)